6.  โครงการในอนาคต

บริษัทฯมีโครงการในอนาคตที่จะสร้างรายได้เพื่อให้บริษัทฯมีกำไรสุทธิเติบโตเพิ่มขึ้นอย่างต่อเนื่องรวมถึงการกระจายความเสี่ยงและสร้างความมั่นคงทางธุรกิจ
โดยบริษัทฯมีโครงการสำคัญที่จะผลักดันให้เกิดขึ้น
ซึ่งบริษัทฯได้วางแผนในการใช้เงินจากการขายหลักทรัพย์ให้กับประชาชนรวมถึงพนักงานและกรรมการบริหาร
2 ท่านของบริษัทในโครงการที่ 1-4 ซึ่งโครงการที่ 1-3 จะใช้เงินจากการระดมทุนทั้งหมด
ในขณะที่โครงการที่ 4 บริษัทฯใช้เงินในส่วนที่เหลือและกำไรสะสมของบริษัทฯ
โดยมีรายละเอียดของโครงการต่างๆดังนี้

  โครงการระยะสั้น

1.  โครงการซื้ออุปกรณ์และเครื่องจักรใหม่เพื่อลดต้นทุนและเพิ่มประสิทธิภาพการผลิต

บริษัทฯมีแผนงานลงทุนประมาณ 50 ล้านบาท จากการระดมทุนในครั้งนี้
ในการซื้ออุปกรณ์และเครื่องจักรเพิ่มเติมสำหรับโรงงานปัจจุบัน เช่น รถยก เครื่องพับเหล็ก
เครื่องเชื่อม เครื่องกลึง เป็นต้น ซึ่งอุปกรณ์และเครื่องจักรบางประเภทสามารถสั่งซื้อในประเทศได้
ส่วนเครื่องจักรที่ต้องนำเข้าจะมาจากประเทศญี่ปุ่น ออสเตรเลีย ไต้หวัน เกาหลี เป็นต้น
โดยการลงทุนดังกล่าวจะช่วยให้บริษัทฯเพิ่มขีดความสามารถในการแข่งขันระยะยาว
สามารถประหยัดค่าใช้จ่ายได้ประมาณ 6.5 ล้านบาทต่อปี เช่น ค่าใช้จ่ายในการเช่ารถยก ค่าไฟฟ้า
และค่าจ้างในการจ้างบุคคลภายนอก (Sub-Contractor) เป็นต้น
รวมถึงความสามารถในการส่งมอบผลิตภัณฑ์ได้รวดเร็วขึ้น
ซึ่งการซื้ออุปกรณ์และเครื่องจักรดังกล่าวเป็นการเพิ่มประสิทธิภาพโดยรวมของการผลิตทุกผลิตภัณฑ์ที่โรงงานปัจจุบัน
โดยบริษัทฯจะเริ่มสั่งซื้ออุปกรณ์และเครื่องจักรตั้งแต่ไตรมาส 1 ปี 2549
และติดตั้งแล้วเสร็จจนสามารถใช้งานได้เสร็จสมบูรณ์ในช่วงปลายไตรมาส 2 ปี 2549
อย่างไรก็ตาม บริษัทฯมีค่าเสื่อมราคาเพิ่มขึ้นจากอุปกรณ์และเครื่องจักรใหม่ดังกล่าวประมาณ 4.4
ล้านบาทต่อปี (เครื่องจักรประมาณ 42 ล้านบาท ตัดค่าเสื่อมราคา 15 ปี และรถยกประมาณ 8
ล้านบาท ตัดค่าเสื่อมราคา 5 ปี)

2.  โครงการซื้อที่ดินเพื่อเพิ่มความสามารถในการรับงานในอนาคต

บริษัทฯมีแผนงานในการซื้อที่ดินเพื่อสร้างโรงงานขยายพื้นที่ในการผลิตเพิ่มเติมจากการระดมทุนในครั้งนี้
เพื่อรองรับการขยายตัวของคำสั่งซื้อที่มีเข้ามาอย่างต่อเนื่อง
เนื่องจากปัจจุบันพื้นที่ของบริษัทฯมีไม่เพียงพอในการรับคำสั่งซื้อจากลูกค้าที่มีเพิ่มเข้ามาเป็นจำนวนมาก
โดยเฉพาะโรงงานอุตสาหกรรมด้านพลังงานและปิโตรเคมีในประเทศและผู้รับเหมาโครงการหลัก
เนื่องจากบริษัทฯมีคู่แข่งขันที่มีศักยภาพภายในประเทศจำนวนไม่มาก
และบริษัทฯมีข้อได้เปรียบหลายด้านเมื่อเปรียบเทียบกับคู่แข่งต่างประเทศ ไม่ว่าจะเป็นด้านค่าขนส่ง
ค่าแรง ระยะเวลาการจัดส่ง โดยโรงงานปัจจุบัน บริษัทฯได้ทำการขยายพื้นที่แล้วประมาณร้อยละ
30 ของพื้นที่โรงงานเดิม ทำให้ไม่มีพื้นที่เพียงพอในการขยายได้อีก
ดังนั้นบริษัทฯได้วางแผนงานการขยายพื้นที่เพื่อดำเนินธุรกิจโดยจะดำเนินการซื้อที่ดินเพิ่มเติมในช่วงไตรมาส
1 ปี 2549 ซึ่งบริษัทฯได้วางงบประมาณในการซื้อที่ดินและปรับพื้นที่ (ไม่รวมอาคารโรงงาน)
ประมาณ 110 ล้านบาท สำหรับที่ดินขนาดประมาณ 140 ไร่ ซึ่งเป็นพื้นที่ใกล้เคียงกับโรงงานปัจจุบัน
โดยวางแผนงานในการใช้พื้นที่ออกเป็น 3 ส่วน ได้แก่

-   โครงการขยายงานด้าน Steel Structure และ Heat Exchanger 30 ไร่

-   โครงการขยายงานด้าน High Pressure Vessel 30 ไร่

-   โครงการผลิตถังก๊าซ NGV สำหรับใช้ในรถยนต์ รถแท็กซี่ และรถโดยสาร 80 ไร่

  6.3 โครงการขยายงานด้าน Steel Structure และ Heat Exchanger

บริษัทฯมีโครงการลงทุนในการสร้างโรงงาน ซื้ออุปกรณ์และเครื่องจักรบนที่ดินแปลงใหม่ในข้อที่ 2
เพื่อรองรับการขยายงานในทุกผลิตภัณฑ์
ซึ่งอุปกรณ์และเครื่องจักรบางประเภทสามารถสั่งซื้อในประเทศได้
ส่วนเครื่องจักรที่ต้องนำเข้าจะมาจากประเทศญี่ปุ่น ออสเตรเลีย ไต้หวัน เกาหลี เป็นต้น
โดยบริษัทฯเน้นการรับงานด้าน Steel Structure และ Heat Exchanger มากขึ้น
ซึ่งงานทั้งสองประเภทมีแนวโน้มการขยายตัวสูงในอนาคต
โดยบริษัทฯมีงบประมาณในการลงทุนรวมทั้งสิ้นประมาณ 84 ล้านบาท จากการระดมทุนในครั้งนี้
ซึ่งจะเริ่มก่อสร้างโรงงาน ซื้ออุปกรณ์และเครื่องจักร เช่น เครื่องตัดเหล็ก เครื่องพับเหล็ก
เครื่องเชื่อม และแขนกล เป็นต้น ในช่วงไตรมาส 2 ปี 2549
และคาดว่าจะแล้วเสร็จพร้อมผลิตได้ในช่วงปลายไตรมาส 4 ปี 2549 อย่างไรก็ตาม
บริษัทฯมีค่าเสื่อมราคาเพิ่มขึ้นจากโรงงาน อุปกรณ์และเครื่องจักรใหม่ดังกล่าวประมาณ 5.0
ล้านบาทต่อปี (โรงงานประมาณ 40 ล้านบาท ตัดค่าเสื่อมราคา 20 ปี และเครื่องจักรประมาณ 44
ล้านบาท ตัดค่าเสื่อมราคา 15 ปี) โดยมีรายละเอียดดังนี้

  การขยายงานด้านโครงสร้างเหล็ก (Steel Structure)

ปัจจุบันโรงงานอุตสาหกรรมพลังงานและโรงงานอุตสาหกรรมปิโตรเคมีได้ทำการขยายกำลังการผลิตเพิ่มขึ้นอย่างต่อเนื่อง
ส่งผลให้งานด้านโครงสร้างเหล็กเพิ่มขึ้นอย่างมากเช่นกัน ซึ่งในขณะนี้
บริษัทฯเน้นรับงานการผลิตภาชนะความดันเป็นส่วนใหญ่ เนื่องจากบริษัทฯมีพื้นที่ในการผลิตไม่เพียงพอ
โดยการผลิตงานด้านโครงสร้างเหล็กต้องใช้พื้นที่ค่อนข้างมากเมื่อเปรียบเทียบกับการผลิตงานประเภทภาชนะความดัน
ซึ่งการขยายงานด้านนี้จะส่งผลให้สัดส่วนรายได้จากงานด้านโครงสร้างเหล็กเพิ่มมากขึ้น
ดังนั้นหลังจากบริษัทฯลงทุนสร้างโรงงานและซื้ออุปกรณ์เครื่องจักรแล้วเสร็จปลายไตรมาส 4 ปี
2549 บริษัทฯจะมีความสามารถรับงานด้านโครงสร้างเหล็กได้เพิ่มขึ้นจากในปัจจุบัน
โดยกลุ่มลูกค้าของบริษัทฯ ได้แก่ กลุ่มอุตสาหกรรมปิโตรเคมี
อุตสาหกรรมการกลั่นน้ำมันและอุตสาหกรรมผลิตไฟฟ้า ซึ่งเป็นฐานลูกค้าเดิมของบริษัทฯในปัจจุบัน
เป็นต้น

  การขยายงานด้านการผลิตอุปกรณ์แลกเปลี่ยนความร้อน (Heat Exchanger)

บริษัทฯมีโครงการขยายงานด้านการผลิตอุปกรณ์แลกเปลี่ยนความร้อนเพิ่มขึ้น
เนื่องจากประเทศไทยยังมีผู้ผลิตน้อยราย
ทำให้บริษัทฯมีโอกาสที่จะได้รับงานทางด้านผลิตภัณฑ์นี้เพิ่มขึ้น
โดยอุปกรณ์แลกเปลี่ยนความร้อนเป็นผลิตภัณฑ์ที่มีมูลค่าเพิ่มสูงเนื่องจากใช้พื้นที่ในการผลิตไม่มากเมื่อเปรียบเทียบกับการผลิตผลิตภัณฑ์ประเภทอื่นๆ
ซึ่งในปัจจุบันบริษัทฯมีความสามารถในการรับงานได้ในระดับหนึ่ง
และหลังจากลงทุนสร้างโรงงานและซื้ออุปกรณ์เครื่องจักรแล้วเสร็จปลายไตรมาส 4 ปี 2549
บริษัทฯจะมีความสามารถรับงานการผลิตอุปกรณ์แลกเปลี่ยนความร้อนได้เพิ่มขึ้น โดยฐานลูกค้าที่สำคัญ
ได้แก่ โรงงานอุตสาหกรรมปิโตรเคมีและอุตสาหกรรมการกลั่นน้ำมัน
ซึ่งเป็นฐานลูกค้าเดิมของบริษัทฯในปัจจุบัน เป็นต้น

4.  โครงการขยายงานด้าน High Pressure Vessel

ปัจจุบัน บริษัทฯเป็นผู้หนึ่งในผู้นำด้านการผลิตภาชนะความดันภายในประเทศ
โดยบริษัทฯสามารถผลิตภาชนะความดันที่สามารถทนต่อความดันในกระบวนการผลิตได้สูงสุดประมาณ
100 บาร์ และใช้เหล็กที่มีความหนาไม่เกิน 50 มิลลิเมตร
ซึ่งที่ผ่านมาบริษัทฯได้รับคำสั่งผลิตจากลูกค้าหลายรายในการผลิตภาชนะความดันที่สามารถต่อความดันในกระบวนการผลิตในช่วงประมาณ
100 - 400 บาร์
แต่บริษัทฯขาดเครื่องจักรที่จะผลิตภาชนะความดันที่สามารถรับความดันในระดับดังกล่าวได้ ดังนั้น
บริษัทฯมีโครงการลงทุนในการสร้างโรงงานและซื้ออุปกรณ์เครื่องจักร เช่น เครื่องตัดเหล็ก
เครื่องพับเหล็ก เครื่องเชื่อม และแขนกล เป็นต้น บนที่ดินแปลงใหม่ในข้อที่ 2
เพื่อที่จะเน้นการรับงานด้าน High Pressure Vessel
ซึ่งเป็นผลิตภัณฑ์ใหม่ของบริษัทฯและยังไม่มีโรงงานในประเทศไทยผลิตมาก่อน

บริษัทฯมีความมั่นใจในการผลิตผลิตภัณฑ์ดังกล่าวให้ประสบความสำเร็จ
เนื่องจากบริษัทฯมีประสบการณ์ในการผลิตภาชนะความดันมาเป็นระยะเวลานานส่งผลให้พนักงานของบริษัทฯสามารถพัฒนาทักษะในการใช้งานอุปกรณ์และเครื่องจักรในกระบวนการผลิต
High Pressure Vessel ได้ เนื่องจากการผลิต High Pressure Vessel
ไม่จำเป็นต้องใช้เทคโนโลยีมากนัก บริษัทฯมีงบประมาณในการลงทุนรวมทั้งสิ้นประมาณ 120
ล้านบาท ซึ่งอุปกรณ์และเครื่องจักรบางประเภทสามารถสั่งซื้อในประเทศได้
ส่วนเครื่องจักรที่ต้องนำเข้าจะมาจากประเทศญี่ปุ่น ออสเตรเลีย ไต้หวัน เกาหลี เป็นต้น
และจะเริ่มก่อสร้างโรงงานและซื้ออุปกรณ์เครื่องจักรในช่วงไตรมาส 2 ปี 2550
และคาดว่าจะแล้วเสร็จพร้อมผลิตได้ในช่วงปลายไตรมาส 4 ปี 2550 เป็นต้นไป ซึ่งโครงการนี้
บริษัทฯจำเป็นต้องใช้ระยะเวลาศึกษาอุปกรณ์เครื่องจักรซึ่งมีความซับซ้อนในรายละเอียดมากกว่าเครื่องจักรที่ใช้ในการผลิตภาชนะความดันในปัจจุบัน
รวมถึงใช้ระยะเวลาในการติดตั้งเครื่องจักรและพัฒนาพนักงานให้มีความพร้อมในการผลิต
โดยฐานลูกค้าที่สำคัญ ได้แก่ โรงงานอุตสาหกรรมปิโตรเคมีและอุตสาหกรรมการกลั่นน้ำมัน
ซึ่งเป็นฐานลูกค้าเดิมของบริษัทฯในปัจจุบัน ซึ่งก่อนหน้านี้
ลูกค้ากลุ่มนี้มีความต้องการให้บริษัทฯเป็นผู้ผลิต แต่บริษัทฯไม่สามารถผลิตได้
จึงต้องนำเข้าจากต่างประเทศ ดังนั้นบริษัทฯจึงมีความเป็นไปได้ทางการตลาดสูงในการผลิต High
Pressure Vessel เพื่อทดแทนการนำเข้า และสามารถส่งออกให้กับลูกค้าในต่างประเทศได้
โดยบริษัทฯพิจารณาแหล่งเงินทุนจากการเสนอขายหลักทรัพย์จากประชาชนส่วนหนึ่งและกำไรสะสมของบริษัทฯในส่วนที่เหลือ
อย่างไรก็ตาม บริษัทฯมีค่าเสื่อมราคาเพิ่มขึ้นจากโรงงาน
อุปกรณ์และเครื่องจักรใหม่ดังกล่าวประมาณ 7.3 ล้านบาทต่อปี (โรงงานประมาณ 40 ล้านบาท
ตัดค่าเสื่อมราคา 20 ปี และเครื่องจักรประมาณ 80 ล้านบาท ตัดค่าเสื่อมราคา 15 ปี)

  โครงการระยะยาว

จากภาวะปัญหาน้ำมันราคาแพงในปัจจุบัน
ส่งผลให้ภาครัฐบาลมีนโยบายสนับสนุนพลังงานทางเลือกเพื่อลดมูลค่าการนำเข้า
ซึ่งพลังงานทางเลือกที่มีแนวโน้มการใช้เพิ่มขึ้นในอนาคต ได้แก่ ก๊าซ NGV เนื่องจากราคาก๊าซ NGV
ถูกกว่าและมีความปลอดภัยในการใช้งานสูงกว่าเชื้อเพลิงชนิดอื่นที่ใช้ในรถยนต์ เช่น น้ำมันเบนซิน
น้ำมันดีเซล และก๊าซปิโตรเลียมเหลว (LPG) เป็นต้น รวมถึงสามารถลดปัญหามลพิษทางอากาศด้วย
ดังนั้นรัฐบาลได้จัดตั้งโครงการก๊าซธรรมชาติสำหรับยานยนต์ (NGV Project)
เพื่อสนับสนุนผลักดันให้มีการใช้ก๊าซธรรมชาติในรถยนต์มากขึ้น โดยบริษัท ปตท.จำกัด (มหาชน)
มีโครงการที่จะเปิดสถานีบริการก๊าซ NGV ให้ได้ 120 แห่ง ภายในปี พ.ศ. 2551
จากปัจจุบันที่มีอยู่เพียง 8 แห่ง (ที่มา: www.doeb.go.th, กรมธุรกิจพลังงาน)
ดังนั้นในอนาคตบริษัทฯคาดว่าจะมีการใช้ก๊าซ NGVในรถยนต์ รถแท็กซี่
และรถโดยสารเพิ่มขึ้นอย่างมาก และมีความต้องการใช้ถังบรรจุก๊าซ NGV เพิ่มขึ้นเช่นกัน
ซึ่งในปัจจุบัน ถังบรรจุก๊าซ NGV ต้องนำเข้าจากต่างประเทศ เช่น
ประเทศอินเดียและประเทศอิตาลี เป็นต้น

บริษัทฯอยู่ในระหว่างการศึกษาความเป็นไปได้ของโครงการ ซึ่งใช้ระยะเวลาประมาณ 1 ปี
และหากโครงการมีความเป็นไปได้สูง บริษัทฯคาดว่าจะเริ่มดำเนินการได้ตั้งแต่ไตรมาส 3 ปี 2550
เป็นต้นไป โดยคาดว่าจะใช้งบประมาณในการลงทุนสร้างโรงงาน
ซื้ออุปกรณ์และเครื่องจักรบนที่ดินแปลงใหม่ในข้อที่ 2 ประมาณ 300 ล้านบาท
โดยบริษัทฯพิจารณาแหล่งเงินทุนจากกำไรสะสมของบริษัทฯส่วนหนึ่งและการกู้เงินจากธนาคารพาณิชย์อีกส่วนหนึ่ง

สำหรับโครงการนี้ บริษัทฯมีความจำเป็นต้องใช้พื้นที่มากถึง 80 ไร่
เนื่องจากบริษัทฯต้องใช้พื้นที่ทั้งในด้านการจัดเก็บวัตถุดิบ การผลิต และการเก็บสินค้าสำเร็จรูป
ซึ่งแตกต่างจากผลิตภัณฑ์ในปัจจุบันที่บริษัทฯไม่จำเป็นต้องเก็บสินค้าสำเร็จรูป
และการรับรู้รายได้สำหรับโครงการนี้
บริษัทฯจะรับรู้รายได้เมื่อส่งมอบผลิตภัณฑ์แล้วซึ่งแตกต่างจากปัจจุบันที่บริษัทฯรับรู้รายได้ตามสัดส่วนความสำเร็จของงาน
(Percentage of Completion)

หากโครงการมีความเป็นไปได้น้อย
บริษัทฯอาจยกเลิกโครงการซึ่งจะกระทบกับอัตราผลตอบแทนจากสินทรัพย์ (ROA)
เนื่องจากบริษัทฯได้ซื้อที่ดินเปล่าสำรองจำนวน 80 ไร่ สำหรับโครงการนี้ อย่างไรก็ดี
บริษัทฯสามารถใช้งานพื้นที่ดังกล่าวในการขยายงานด้านอื่นๆได้เพื่อสร้างรายได้และรองรับการขยายงานในอนาคตต่อไป